SKRIFTLIG FORESPØRGSEL P-1723/98

af Undine-Uta Bloch von Blottnitz (V) til Kommissionen

(19. maj 1998)

Om: Overskridelse af grænseværdierne i forbindelse med transport af radioaktivt affald

De franske sikkerhedsmyndigheder DSIN har på overfladen af transportbeholdere til radioaktive stoffer samt på transportkøretøjernes overflader målt radioaktiv forurening, som til dels lå langt over de tilladte grænseværdier. Sådanne farlige kontaminationer er ikke alene blevet målt på transporter, som er blevet gennemført internt i Frankrig, men også på grænseoverskridende transporter til Frankrig fra andre medlemslande samt fra tredjelande.

1. Er Kommissionen i besiddelse af oplysninger om ovenfor beskrevne forhold, og i bekræftende fald, hvilke præcise oplysninger er der tale om?

2. Siden hvornår har Kommissionen været i besiddelse af disse oplysninger, og fra hvem har den modtaget dem og hvornår?

3. Hvilke videre skridt vil Kommissionen tage for at beskytte de europæiske arbejdstagere i de pågældende virksomheder, som foretager de radioaktive transporter, mod risiciene fra denne alt for store radioaktive stråling?

4. Hvordan vurderer Kommissionen på baggrund af de senest påviste overskridelser af grænseværdierne effektiviteten af bestemmelserne vedrørende strålingsbeskyttelse og de deri fastsatte kontrolforanstaltninger inden for Den Europæiske Union?

Svar afgivet på Kommissionens vegne af Ritt Bjerregaard

(24. juni 1998)

Kommissionen modtog de første oplysninger i denne sag fra det franske kontor for beskyttelse mod ioniserende stråling den 30. april 1998. Kommissionen har siden løbende modtaget oplysninger, efterhånden som de foreligger fra de franske myndigheder og de involverede operatører. Der er også taget kontakt til andre medlemsstater. Der er modtaget omfattende oplysninger om omfanget og graden af kontamination af transportbeholderne og den faktiske eller potentielle risiko for, at arbejdere eller offentligheden udsattes for bestråling, både skriftligt og på et møde i Kommissionens stående arbejdsgruppe vedrørende transportsikkerheden for radioaktive stoffer den 18. maj 1998.

Grænseværdier for ikke-fikseret overfladekontamination af transportbeholdere, der fastsættes i Rådets direktiv 94/55/EF af 21. november 1994 om indbyrdes tilnærmelse af medlemsstaternes lovgivning om transport af farligt gods ad vej(1) og Rådets direktiv 96/49/EF af 23. juli 1996 om indbyrdes tilnærmelse af medlemsstaternes lovgivning om jernbanebefordring af farligt gods(2) er blevet overtrådt i nogle tilfælde hvad angår lokaliserede "problemområder" på overfladen af brugte brændselsbeholdere og i de beholdere, de transporteres i. Ifølge de tilgængelige oplysninger er hverken arbejdere eller medlemmer af offentligheden blevet udsat for doser, der overstiger grænserne for strålingsudsættelse i henhold til EU's grundlæggende direktiv om sikkerhedsstandarder for beskyttelse af offentlighedens og arbejderes sundhed mod ioniserende stråling. En kontrol af arbejderne viste ikke tegn på nogen væsentlig kontamination. Resultatet afspejler det konservative grundlag, der anvendes til fastsættelse af grænseværdier for overfladekontamination. Hvis den fjernelige kontamination over 100 cm2 kan tilskrives cæsium 137 og indtages fuldt ud, vil den indtagne dose ligge væsentligt under 1 % af den årlige grænseværdi for et medlem af offentligheden.

Medlemsstaterne sikrer anvendelsen af ovennævnte EU-direktiver. I dette tilfælde reagerede myndighederne på passende vis på den situation, de opdagede, og opfyldte dermed deres forpligtelser. Den franske undersøgelse viser, at selv med den afvigelse fra kravene der fandt sted, blev hverken arbejdere eller offentligheden udsat for alt for høj stråling. Den stående arbejdsgruppe drøftede hændelsen på mødet den 18. maj 1998, og erfaringerne er videregivet til medlemsstaterne. Der blev specielt konstateret et behov for at udvide den internationale skala for nukleare hændelser, så offentligheden informeres om betydningen af transporthændelser. Kommissionen vil ikke foretage sig yderligere, med mindre medlemsstaternes undersøgelser rejser spørgsmål og forudsat at den underrettes om hvilke skridt, medlemsstaterne vil træffe for at undgå lignende situationer i fremtiden.

(1) EFT L 319 af 12.12.1994.

(2) EFT L 235 af 17.9.1996.